უნივერსიტეტის ღონისძიებების პორტალი

ნატო ინგოროყვას საჯარო ლექცია
2015-06-04 16:00 (Asia/Dubai)
4 ივნისს, ხუთშაბათს, 16:00 საათზე, ილიას სახელმწიფო უნივერსიტეტის წიგნის სახლში “ლიგამუსი” გაიმართება შეხვედრა ნატო ინგოროყვასთან. ქალბატონი ნატო ინგოროყვა მასწავლებელთა პროფესიული განვითარების ეროვნული ცენტრის ჟურნალ “მასწავლებელისა” და ინტერნეტ-გამოცემა mastsavlebeli.ge-ს მთავარი რედაქტორი და ინფორმაციული განათლების საერთაშორისო ასოციაციის ხელმძღვანელია. მოწვეული სტუმარი წაიკითხავს საჯარო ლექციას თემაზე: “ადამიანი “გლობალურ სოფელში” და მედიაგზავნილების სუპერმარკეტი”, ანუ როგორ ვაქციოთ ინფორმაცია ცოდნად.
დრო: 4 ივნისი, 16:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი “ლიგამუსი” (ჭავჭავაძის გამზ. № 32)
დასწრება თავისუფალია.

მოლიერის „სკაპენის ოინები“ - პრემიერა ილიაუნის თეატრში
2015-06-03 20:00
3, 4, 7 ივნისს ილიაუნის თეატრში მიმდინარე სეზონზე ბოლო, მეხუთე პრემიერა გაიმართება.
ჟან-ბატისტ მოლიერის პიესას – „სკაპენის ოინები“ – რეჟისორი გოგა ქაჩიაბაია წარმოგიდგენთ. სპექტაკლში გამოყენებულია ნაწყვეტები პიესის აკაკი წერეთლისეული თარგმანიდან და ჟღერს იტალიური ხალხური მუსიკა და სიმღერა.
სპექტაკლში ილიაუნის თეატრის მსახიობები თამაშობენ. ასევე, სპეციალურად „სკაპენის ოინებისთვის“ ილიაუნის თეატრმა სამი მსახიობი თბილისის ნოდარ დუმბაძის სახელობის მოზარდმაყურებელთა თეატრიდან მოიწვია. სპექტაკლის მხატვარია ლევან ჭიჭინაძე; კოსტიუმები შეასრულა ციცინო ციცხვაიამ, ხოლო დეკორაცია დამზადდა ილიაუნის თეატრის სახელოსნოში.
პიესა „სკაპენის ოინები“ კომედია დელ’არტეს კლასიკურ სქემას მიჰყვება და „10 ძირითადი ნიღბისგან“ შედგება: ორი შეყვარებული ბიჭი, რომლებიც მამების რისხვას გაურბიან; ორი მშვენიერი, მაგრამ გაურკვეველი წარმომავლობის ღარიბი გოგო; ორი მდიდარი მამა, რომლებიც სახლში ბრუნდებიან, რათა შეყვარებული ბიჭები სულ სხვა გოგოებზე დააქორწინონ; მსახური, კაპიტანი, მოახლე ქალი და ყოვლისშემძლე სკაპენი, რომელიც ორ წუთში ახვევს თავბრუდამხვევ ოინებს, რათა დაამარცხოს სიძუნწე, დაეხმაროს შეყვარებულ ბიჭებს, ბედნიერება გაამეფოს ხმელთაშუაზღვისპირეთის ქალაქ ნეაპოლში და თეატრალური დარბაზი სიცილსა და მხიარულებაში გახვიოს.
ილიაუნის თეატრში მოლიერი კიდევ ერთხელ შეეჯიბრება იტალიურ კომედია დელ’არტეს და ქართველ მაყურებელს შეახსენებს – სკაპენი რომ არა, მსოფლიო დრამატურგიას არც ფიგარო ეყოლებოდა.
სპექტაკლი თბილისის მერიის კულტურული ღონისძიებების ცენტრის ფინანსური მხარდაჭერით დაიდგა.

მარინე ტარასაშვილის საჯარო ლექცია: ”მწვანე სახლი” - ფსიქოანალიტიკური სივრცე ბავშვებისათვის. თეორიული წანამძღვრებისა და შედეგების მიმოხილვა
2015-06-03 19:00
3 ივნისს 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი”, შეხვედრების სერიის – „ფსიქოანალიზი საუნივერსიტეტო სივრცეში“ – ფარგლებში, ილიაუნის სოციალური და კულტურის კვლევების ინსტიტუტი გიწვევთ საჯარო ლექციაზე – „მწვანე სახლი” – ფსიქოანალიტიკური სივრცე ბავშვებისათვის. თეორიული წანამძღვრებისა და შედეგების მიმოხილვა“.
ბავშვთა ფსიქოანალიზს, ისევე, როგორც ზოგადად ფსიქოანალიზს, საუკუნოვანი ისტორია აქვს და ფროიდიდან იღებს სათავეს. „ბავშვი არის ზრდასრულის მამა“, – ამბობდა ფროიდი, რადგან მიიჩნევდა, რომ ადრეული ბავშვობის პერიოდი, ის ფსიქო-ემოციური, ოჯახური და სოციალური გარემო, რომელშიც ბავშვი იზრდება, ადამიანის ფსიქიკურ სტრუქტურას თავიდანვე აყალიბებს და სხვებთან თუ საკუთარ თავთან ურთიერთობის ფუნდამენტს ქმნის.
ბავშვთა ფსიქოანალიზი ფროიდის შემდეგაც განვითარდა. დაგროვდა კლინიკური მასალა, შეიქმნა კონკრეტული მეთოდიკები. გაიხსნა დაწესებულებები, სადაც ფსიქოანალიზს, როგორც თერაპიას, სხვადასხვა დარღვევის მქონე ბავშვებთან იყენებენ წარმატებით.
„მწვანე სახლიც“ ფსიქოანალიზის წიაღში დაბადებული ერთ-ერთი დაწესებულებაა.
რა არის „მწვანე სახლი“, რატომ შეიქმნა, რა თეორიულ წანამძღვრებს ეფუძნება და რა პრაქტიკული ღირებულება აქვს – ამაზე, ბავშვთა ფსიქოანალიზზე, მის ისტორიაზე, შესაძლებლობებზე, მეცნიერულ საფუძვლებსა და პრაქტიკულ შედეგებზე ისაუბრებს ფსიქოლოგი, ”მწვანე სახლის” დამფუძნებელი და ხელმძღვანელი, მარინე ტარასაშვილი.
დრო: 3 ივნისი, 19:00 საათი
ადგილმდებარეობა: წიგნის სახლის ”ლიგამუსი”
დასწრება თავისუფალია.

ილიაუნის ბიზნესის სკოლა - სტუდენტური ვაკანსია სადაზღვევო კომპანიაში ”იმედი L”
2015-06-03 14:00
3 ივნისს, 14:00 საათზე, ილიას სახელმწიფო უნივერსიტეტის E 406 აუდიტორიაში, ილიაუნის ბიზნესის სკოლის ორგანიზებით, სადაზღვევო კომპანია ”იმედი L” ბიზნესის სკოლის სტუდენტებს შესთავაზებს ვაკანსიას გაყიდვების აგენტის თანამდებობაზე (გარეგაყიდვების მიმართულებით). სტუდენტებს ეძლევათ შესაძლებლობა, გაიარონ სადაზღვევო საქმიანობის შემსწავლელი კურსი და დასაქმდნენ სადაზღვევო ბაზარზე ლიდერ კომპანიაში. სადაზღვევო აგენტის ყოველთვიური ანაზღაურება მოიცავს ფიქსირებულ ხელფასს, საკომისიოსა და დამატებით თანხას.
დრო: 3 ივნისი, 14:00 საათი
ადგილმდებარეობა: ილიას სახელმწიფო უნივერსიტეტის E 406 აუდიტორია (ჩოლოყაშვილის გამზ. №3/5)

ბექა ჩხარტიშვილის მოხსენება - ”ფილოსოფია და იუმორი”
2015-06-02 18:00
2 ივნისს, 18:00 საათზე, ილიას სახელმწიფო უნივერსიტეტის წიგნის სახლში ”ლიგამუსი”, სტუდენტური პროექტის – “Sapere Aude” – ფარგლებში, ილიას სახელმწიფო უნივერსიტეტის მეცნიერებათა და ხელოვნების ფაკულტეტის ბაკალავრიატის საფეხურის სტუდენტი, ბექა ჩხარტიშვილი, წაიკითხავს მოხსენებას თემაზე – „ფილოსოფია და იუმორი“.
დრო: 2 ივნისი, 18:00 საათი
ადგილმდებარეობა: წიგნის სახლი ”ლიგამუსი” (ჭავჭავაძის გამზ. №32)
დასწრება თავისუფალია.

საჯარო ლექცია და დისკუსია თემაზე: ცეკვა პოლონეთში - შიდა ცხოვრება
2015-06-02 14:00
2 ივნისს, 14:00 საათზე, ილიას სახელმწიფო უნივერსიტეტის წიგნის სახლში ”ლიგამუსი” გაიმართება საჯარო ლექცია და დისკუსია ვიდეოჩვენებით – “ცეკვა პოლონეთში – შიდა ცხოვრება”. ლექცია-დისკუსიას გაუძღვებიან: გჟეგოჟ კონდრაშუკი (მარი კიური-სადოვსკას უნივერსიტეტი, ლუბლინი), რიჩარდ კალინოვსკი (ლუბლინის ცეკვის თეატრი), ლევან ხეთაგური (ილიას სახელმწიფო უნივერსიტეტი).
ლუბლინის თანამედროვე ცეკვის თეატრი თბილისში ილიას სახელმწიფო უნივერსიტეტის ხელოვნების სამეცნიერო-კვლევითი ინსტიტუტის მოწვევითა და პოლონეთის საგარეო საქმეთა სამინისტროს მხარდაჭერით ჩამოდის.
პოლონური ცეკვის პლატფორმამ 2014 წელს გვაჩვენა, რა საოცრად განსხვავებული შეიძლება იყოს და არის ცეკვა პოლონეთში – თავისი სტილით, ტექნიკით, ტრადიციასთან თუ გეოგრაფიასთან მიბრუნებით, ევროპასთან და მთელ დანარჩენ სამყაროსთან კავშირით ან თუნდაც მართვის საორგანიზაციო მოდელებით. წარმოდგენილი იქნება ნაწყვეტები საცეკვაო დადგმებიდან, რაც წარმოდგენილი იყო 2014 წლის პლატფორმაზე. ეს კი მიზნად ისახავს, გაჩვენოთ რაც შეიძლება საინტერესო ასპექტები (როგორც მხატვრული ასევე ორგანიზაციული), რაც წარმოაჩენს პოლონეთის თანამედროვე ცეკვის მდგომარეობას მისი ინტერდისციპლინური და საერთაშორისო ხასიათით.
პროექტი ხორციელდება საქართველოში ილიას სახელმწიფო უნივერსიტეტის ხელოვნების სამეცნიერო-კვლევითი ინსტიტუტის ინიციატივით, პოლონეთის საგარეო საქმეთა სამინისტროს, ფონდ „კავკასიისა“ და სამეფო უბნის თეატრის მხარდაჭერით.
დრო: 2 ივნისი, 14:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი ”ლიგამუსი” (ჭავჭავაძის გამზ. №32)
დასწრება თავისუფალია.

ბაზელის უნივერსიტეტის პროფესორის, ქრისტიან კიორნერის, საჯარო ლექციები
2015-06-01 12:00
1-3 ივნისს ილიას სახელმწიფო უნივერსიტეტს ეწვევა ბაზელის (შვეიცარია) უნივერსიტეტის პროფესორი და ილიას სახელმწიფო უნივერსიტეტის საპატიო დოქტორი, ქრისტიან კიორნერი. ვიზიტის მიზანია სამაგისტრო სალექციო კურსის – „გლობალურიცვლილებების ეკოლოგიური პერსპექტივები“ – ფარგლებში, საჯარო ლექციების წაკითხვა.
თემატიკა:
აქტუალური ეკოლოგიური პრობლემების (კლიმატის გლობალური ცვლილება, მიწათსარგებლობის ცვლილება, ეკოსისტემებზე ანთროპოგენური ზემოქმედება და სხვ.) ფონზე, პროფესორი ქრისტიან კიორნერი განიხილავს შემდეგ საკითხებს: ლიმიტირება და სტრესი ეკოლოგიაში, ფუნქციური ბიოგეოგრაფია, ნახშირბადის ციკლი და ნახშირბადის მარაგი, ბიომრავალფეროვნების ფუნქციური მნიშვნელობა და სხვ.
განრიგი:
1-ლი ივნისი – 12:00 საათი;
2 ივნისი – 11:00-13:00 და 15:00–17:00 საათი;
3 ივნისი – 11:00-13:00 და 15:00–17:00 საათი.
ადგილმდებარეობა:
E 336 აუდიტორია, ილიას სახელმწიფო უნივერსიტეტი (ჩოლოყაშვილის გამზ. №3/5)
ლექციებზე დასწრება თავისუფალია.
პროფესორ ქრისტიან კიორნერის შესახებ:
პროფ. ქ. კიორნერი ერთ-ერთი ყველაზე მაღალრეიტინგული მეცნიერია ეკოლოგიის სფეროში. ავტორია 400-ზე მეტი სამეცნიერო პუბლიკაციისა, არის რამდენიმე აკადემიის და საერთაშორისო სამეცნიერო და გარემოსდაცვითი ორგანიზაციის წევრი და ხელმძღვანელი; ასევე – რამდენიმე საერთაშორისო პერიოდული გამოცემის რედაქტორი და რედკოლეგიის წევრი.
პროფ. ქ. კიორნერი, თითქმის 40 წელია, აქტიურად თანამშრომლობს ქართველ კოლეგებთან – ილიას სახელმწიფო უნივერსიტეტისა და ბოტანიკის ინსტიტუტის მეცნიერებთან: 2006-2012 წლებში მონაწილეობდა საერთო სამეცნიერო პროექტებში; გამოქვეყნებულია და ქვეყნდება ერთობლივი შრომები; არის უნივერსიტეტის ელექტრონული ჟურნალის „Caucasus Biodiversity“ რედკოლეგიის წევრი; მისი მხარდაჭერით, ქართულად ითარგმნა და 2008 წელს ილიას სახელმწიფო უნივერსიტეტის მიერ გამოიცა წიგნი „Alpine Plant Life: Functional Plant Ecology of High Mountain Ecosystems“.

საერთაშორისო კონფერენცია: "რელიგია და სეკულარიზმი კავკასიაში - ახალი კონფიგურაცია"
2015-06-01 10:00
1-3 ივნისს, ილიას სახელმწიფო უნივერსიტეტის G106 აუდიტორიაში გაიმართება საერთაშორისო კონფერენცია სახელწოდებით: „რელიგია და სეკულარიზმი კავკასიაში – ახალი კონფიგურაცია“.
კონფერენციის თემაა ჩრდილოეთ და სამხრეთ კავკასიაში პოლიტიკისა და რელიგიის ურთიერთობის თავისებური ფორმების ჩამოყალიბება, რელიგიურობის ახალი ფორმები და, ზოგადად, რელიგიური ლანდშაფტის ცვლილება პოსტკომუნისტურ პერიოდში.
გარდა ამისა, კონფერენციაზე განხილული იქნება რელიგიის როლი, მისი რეპრეზენტაცია საჯარო სივრცეში და სეკულარიზმის პრობლემატიკა ჩრდილოეთსა და სამხრეთ კავკასიაში.
კონფერენციის ორგანიზატორები არიან: CASCADE / ISSICEU/ ილიას სახელმწიფო უნივერსიტეტი.
კონფერენციის სამუშაო ენაა ინგლისური და რუსული.
კონფერენციის სრული პროგრამა იხილეთ აქ.
დრო: 1-2 ივნისი, 10:00-18:00 საათი, 3 ივნისი, 10:00-14:00 საათი
ადგილმდებარეობა: ილიას სახელმწიფო უნივერსიტეტის G 106 აუდიტორია (გ. წერეთლის ქ. N1)
დასწრება თავისუფალია.

ილიაუნის სამეცნიერო კაფეში: ფრანგი ასოცირებული დოქტორის, მიშელ ლარუ-შარლუს, საჯარო ლექცია
2015-05-29 17:00
29 მაისს, 17:00 საათზე, ილიას სახელმწიფო უნივერსიტეტის E 207 აუდიტორიაში ილიაუნის სამეცნიერო კაფე გიწვევთ ფრანგი ასოცირებული დოქტორის, მიშელ ლარუ-შარლუს საჯარო ლექციაზე.
ლექციის თემაა: არსებული ურბანული პრობლემები
მიშელ ლარუ-შარლუმ პარიზის პოლიტიკურ მეცნიერებათა ინსტიტუტი დაამთავრა. იგი არის ფილოსოფიის დოქტორი. 2007 წლიდან კი ქალაქ ბორდოს კეთილმოწყობის სამსახურის გენერალური დირექტორი და ბორდოს დიზაინის, არქიტექტურისა და ურბანიზმის ბიენალე აგორას ხელმძღვანელია. 1995 -2007 წლებში მუშაობდა ბორდოს მერიაში ურბანული განვითარების კოორდინატორად. ქ-ნი ლარუ-შარლუ ბორდოს ურბანული პროექტის ინიციატორია.
ფრანგი სტუმარი პრობლემატიკას მიმოიხილავს და არსებული გამოწვევების შესახებ ისაუბრებს. ლექციის შემდეგ გათვალისწინებულია დისკუსია.
დრო: 29 მაისი, 17:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია (ჩოლოყაშვილის გამზ. №32)

პროფესორ ოთარ აბდალაძის საჯარო ლექცია: ”კლიმატის ანთროპოგენური დათბობა – მითი თუ რეალობა?”
2015-05-29 16:00
29 მაისს, პარასკევს, 16:00 საათზე, ილიას სახელმწიფო უნივერსიტეტის B 202 აუდიტორიაში, ილიაუნის მეცნიერებათა და ხელოვნების ფაკულტეტის საზოგადოებრივ-საგანმანათლებლო პროექტის – „ახალი განმანათლებლობა“ – ფარგლებში, ილიას სახელმწიფო უნივერსიტეტის პროფესორი, ოთარ აბდალაძე, წაიკითხავს საჯარო ლექციას თემაზე: ”კლიმატის ანთროპოგენური დათბობა – მითი თუ რეალობა?”.
დრო: 29 მაისი, 16:00 საათი
ადგილმდებარეობა: ილიას სახელმწიფო უნივერსიტეტის B 202 აუდიტორია (ჭავჭავაძის გამზ. №32)
დასწრება თავისუფალია.

საინფორმაციო შეხვედრა გერმანიის ბუნდესტაგის საერთაშორისო სტიპენდიებთან დაკავშირებით
2015-05-29 15:00
29 მაისს, 15:00 საათზე, ილიას სახელმწიფო უნივერსიტეტის B 202 აუდიტორიაში, საქართველოში გერმანიის საელჩოს ორგანიზებით, შედგება საინფორმაციო შეხვედრა გერმანიის ბუნდესტაგის საერთაშორისო სტიპენდიასთან (IPS) დაკავშირებით.
შეხვედრის ფარგლებში გაეცნობით სტიპენდიის მიზნებსა და წინაპირობებს; ასევე, შესაძლებლობა გექნებათ, გაესაუბროთ ყოფილ სტიპენდიანტს, რომელიც საკუთარ გამოცდილებას გაგიზიარებთ.
IPS გათვლილია პოლიტიკით დაინტერესებულ 29 წლის პირებზე, რომლებიც კარგად საუბრობენ გერმანულად და სურთ, მომავალში აქტიურად ჩაერთონ პოლიტიკურ პროცესებში. პროფესია შეუზღუდავია.
გსურთ გერმანიის პარლამენტში მუშაობა? სრულ ინფორმაციას ბუნდესტაგის სტიპენდიის შესახებ საინფორმაციო შეხვედრაზე მიიღებთ.
დრო: 29 მაისი, 15:00 საათი
ადგილმდებარეობა: ილიას სახელმწიფო უნივერსიტეტის B 202 აუდიტორია (ჭავჭავაძის გამზ. №32)
დასწრება თავისუფალია.

ათასწლეულის ინოვაციის კონკურსის ფინალისტების ვიზიტი ილიაუნიში
2015-05-29 13:00
29 მაისს, 13:00 საათზე, ილიას სახელმწიფო უნივერსიტეტის E 207 აუდიტორიაში გაიმართება შეხვედრა ათასწლეულის ინოვაციის კონკურსის ფინალისტებთან.
ათასწლეულის გამოწვევის ფონდი – საქართველო, საქართველოს განათლებისა და მეცნიერების სამინისტროს მხარდაჭერითა და აშშ-ის საელჩოს დაფინანსებით, საქართველოში ინოვაციებისა და STEM განათლების პოპულარიზაციისა და ხელშეწყობის მიზნით, ატარებს ეროვნულ კონკურსს საშუალო საფეხურის მოსწავლეებისათვის. პროექტის მიზანია ახალგაზრდებში ინოვაციური იდეებისა და პროექტების განხორციელების წახალისება საბუნებისმეტყველო მეცნიერებებისა და ტექნოლოგიების სფეროში, რაც გაზრდის მათ მოტივაციას აღნიშნულ დისციპლინებში და ხელს შეუწყობს ქვეყანაში ინოვაციებისა და ტექნოლოგიების სფეროში ახალ მიღწევებს.
ათასწლეულის ინოვაციის კონკურსის გამარჯვებულები ახლახან დაბრუნდნენ კონრადის ფონდის ინოვაციების სამიტიდან და, სხვა ფინალისტებთან ერთად, თავიანთი პროექტების პრეზენტაციას ილიაუნიში გამართავენ.
აღნიშნული ვიზიტის ფარგლებში, მოსწავლეები გაეცნობიან ილიაუნის საბუნებისმეტყველო მეცნიერებებისა და საინჟინრო ფაკულტეტის პროგრამებს, სან დიეგოს უნივერსიტეტის პროგრამებს ილიაუნიში, მეცნიერების პოპულარიზაციის პროექტებს და დაათვალიერებენ მომავლის სამრეწველო ინოვაციების ლაბორატორიას – FabLab Iliauni-ს.
დრო: 29 მაისი, 13:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია (ჩოლოყაშვილის გამზ. №3/5)

მობილური აპლიკაციები - სტუდენტური პროექტის პრეზენტაცია
2015-05-29 13:00
29 მაისს, 13:00 საათზე, ილიას სახელმწიფო უნივერსიტეტის E406 აუდიტორიაში, ილიაუნის ბიზნესის სკოლა გიწვევთ ბიზნესინკუბატორის სტუდენტური პროექტის პრეზენტაციაზე. პროექტს, სახელწოდებით – მობილური აპლიკაციები – წარადგენს ზურაბ პერტაია.
დრო: 29 მაისი, 13:00 საათი
ადგილმდებარეობა: ილიას სახელმწიფო უნივერსიტეტის E406 აუდიტორია (ჩოლოყაშვილის გამზ. №3/5)
დასწრება თავისუფალია.

ილიაუნის კონსტიტუციური კვლევების ცენტრის კონფერენცია - „საქართველოს პირველი რესპუბლიკა - დაკარგული დამოუკიდებლობა“
2015-05-29 12:00
29 მაისს, პარასკევს, 12:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ილიაუნის კონსტიტუციური კვლევების ცენტრი მართავს საქართველოს დამოუკიდებლობის დღისადმი მიძღვნილ კონფერენციას – „საქართველოს პირველი რესპუბლიკა -დაკარგული დამოუკიდებლობა“.
პირველი პანელი დაეთმობა ილიაუნის სამართლის სკოლის სტუდენტებს, რომლებიც ისაუბრებენ პირველი რესპუბლიკის მთავრობის ფორმირებაზე, სასამართლო რეფორმაზე, საკანონმდებლო ცვლილებებზე, რუსეთ-საქართველოს შორის 1920 წლისხელშეკრულებაზე.
მომხსენებლები: მარიამ გაბუნია, თორნიკე გვარამია, მარი მკერვალიშვილი, ანა საჯაია, გიორგი გოგოხია, ანი უგრეხელიძე, ვაკო ძერია.
ღონისძიების მეორე პანელის ფარგლებში, საქართველოს პირველი რესპუბლიკისა და მისი შემდგომი საბჭოთა ოკუპაციის შესახებ მოხსენებებს გააკეთებენ უნივერსიტეტის პედაგოგები და მკვლევრები: მერაბ ბასილაია, გიორგი მუმლაძე და ირაკლი ხვადაგიანი.
კონფერენციის სრული პროგრამა იხილეთ აქ.
დრო: 29 მაისი, 12:00 საათი
ადგილმდებარეობა: წიგნის სახლი „ლიგამუსი“
დასწრება თავისუფალია.

მარგარეტ ეტვუდის "მხევლის წიგნი" - წიგნის პრეზენტაცია
2015-05-28 19:30
28 მაისს, ხუთშაბათს, 19:30 საათზე, ილიას სახელმწიფო უნივერსიტეტის წიგნის სახლში ”ლიგამუსი” ილიაუნის ლიტერატურული კლუბი გამომცემლობის – “წიგნები ბათუმში” – ახალი წიგნის პრეზენტაციაზე გიწვევთ. კანადელი მწერლის, თანამედროვე ინგლისურენოვანი ლიტერატურის ერთ-ერთი ყველაზე პოპულარული ავტორის, ბუკერისა და ართურ კლარკის პრემიების მფლობელის, მარგარეტ ეტვუდის რომანის – “მხევლის წიგნი” – ქართულ თარგმანს გამომცემელი მარი კორინთელი, წიგნის მთარგმნელი ანი კოპალიანი და რედაქტორი ლალი ჭინჭარაული წარადგენენ.
დრო: 28 მაისი, 19:30 საათი
ადგილმდებარეობა: წიგნის სახლი ”ლიგამუსი” (ჭავჭავაძის გამზ. №32)
დასწრება თავისუფალია

ილიაუნის სამეცნიერო კაფეში: შეხვედრა ილიაუნის ასოცირებულ პროფესორთან, გრიგოლ ღოღობერიძესთან
2015-05-28 19:00
28 მაისს, 19:00 საათზე, ილიას სახელმწიფო უნივერსიტეტის E 207 აუდიტორიაში ილიაუნის სამეცნიერო კაფე გიწვევთ შეხვედრაზე ილიაუნის ასოცირებულ პროფესორთან, ბატონ გრიგოლ ღოღობერიძესთან.
ლექციის თემაა: „ტურბულენტობა – კლასიკური ფიზიკის გადაუჭრელი პრობლემა“
ხშირად ამბობენ, რომ ტურბულენტობა კლასიკური ფიზიკის მთავარ გადაუჭრელ პრობლემას წარმოადგენს. მოხსენებაში განხილული იქნება ტურბულენტური მოძრაობის ძირითადი თვისებები და ის მიზეზები, რომლებიც პრობლემის სირთულეს განაპირობებს; ასევე განხილული იქნება მაგალითები, რა გავლენას ახდენს ტურბულენტობა ისეთ ბუნებრივ მოვლენებზე, როგორებიცაა ტორნადოს ფორმირების წინ ინფრაბგერის გენერირება, მზის არის გაცხელება და ასე შემდეგ.
დრო: 28 მაისი, 19:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია (ჩოლოყაშვილის გამზ. №3/5)
დასწრება თავისუფალია.

"ქართული ჟესტური ენის ლექსიკონი" – პროექტის პრეზენტაცია
2015-05-28 17:00
28 მაისს, 17:00 საათზე, ილიას სახელმწიფო უნივერსიტეტის G 106 აუდიტორიაში გაიმართება პროექტის – “ქართული ჟესტური ენის ლექსიკონი” – პრეზენტაცია. პროექტის ავტორია პროფესორი თამარ მახარობლიძე.
პროექტი დაფინანსებულია შოთა რუსთაველის ეროვნული სამეცნიერო ფონდის მიერ.
დრო: 28 მაისი, 17:00 საათი
ადგილმდებარეობა: ილიას სახელმწიფო უნივერსიტეტის G 106 აუდიტორია (გ. წერეთლის ქ. №1)

საჯარო ლექცია: გზა ქუჩიდან საკონსტიტუციო სასამართლომდე: მარიხუანას დეკრიმინალიზაციის კამპანია
2015-05-28 16:00
28 მაისს, ხუთშაბათს, 16:00 საათზე, ილიას სახელმწიფო უნივერსიტეტის B 101 აუდიტორიაში, ილიაუნის კონსტიტუციური კვლევების ცენტრი მართავს საჯარო ლექციას თემაზე: „გზა ქუჩიდან საკონსტიტუციო სასამართლომდე: მარიხუანას დეკრიმინალიზაციის კამპანია“.
მომხსენებლები:
ლექსო მაჭავარიანი – მოძრაობა ”2 ივნისი”
ირაკლი საღინაძე – სცენარისტი
დავით სუბელიანი – მოძრაობა ”2 ივნისი”
ტორესა მოსი – მწერალი
გიორგი მელაძე – იურისტი

დრო: 28 მაისი, 16:00 საათი
ადგილმდებარეობა: ილიას სახელმწიფო უნივერსიტეტის B 101 აუდიტორია, (ჭავჭავაძის გამზ. №32)
დასწრება თავისუფალია.

შეხვედრა პოეტ პაატა შამუგიასთან
2015-05-28 15:00
28 მაისს, ხუთშაბათს, 15:00 საათზე, ილიას სახელმწიფო უნივერსიტეტის წიგნის სახლში “ლიგამუსი” შედგება შეხვედრა პოეტ პაატა შამუგიასთან. სემიოტიკის კვლევითი ცენტრის პროექტის – “მწერლის ერთი მეტაფორა” – ფარგლებში, პაატა შამუგია ისაუბრებს მეტაფორაზე: “მე – ყველაფერი” და წაიკითხავს ახალ ლექსებს.
დრო: 28 მაისი, 15:00 საათი
ადგილმდებარეობა: წიგნის სახლი “ლიგამუსი” (ჭავჭავაძის გამზ. №32)
დასწრება თავისუფალია.

თორნიკე ჩივაძის საჯარო ლექცია - „დეინდუსტრიალიზაცია და თანამედროვე პროლეტარიატი“
2015-05-27 19:00
27 მაისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, სოციალური და კულტურის კვლევების ინსტიტუტის ორგანიზებით, ლექციების ციკლის – „საბჭოთა პარადიგმები“ – ფარგლებში, გაიმართება თორნიკე ჩივაძის საჯარო ლექცია – „დეინდუსტრიალიზაცია და თანამედროვე პროლეტარიატი“.
დიდი დეპრესიის დროს კეინზი არწმუნებდა სტუდენტებს და მოუწოდებდა აუდიტორიას ოპტიმიზმისკენ. მისი აზრით, 2030 წლისთვის კაპიტალისტური სამყარო მიაღწევდა რეალური GDP-ის უდიდეს ზრდას ერთ სულ მოსახლეზე და სიღარიბის გარეშე გადააბიჯებდა შრომის შემდგომ თავისუფალ საზოგადოებაში, რომელშიც სამუშაო დრო კვირაში 15 საათზე ნაკლები იქნებოდა და საზოგადოებას ექნებოდა საშუალება, თავისუფალი დრო საკუთარი განვითარებისთვის დაეთმო. სამწუხაროდ, კეინზის ოპტიმიზმი არ მართლდება: დღევანდელ სამყაროში სამუშაო დრო საკმაოდ მაღალია ახალგანვითარებული კაპიტალისტური ქვეყნების ინდუსტრიულ სექტორებში, ხოლო განვითარებულ ქვეყნებში ის მცირედით თუ იკლებს. რაც შეეხება რეალური GDP-ის ერთ სულ მოსახლეზე ზრდას, მთლიანი მსოფლიო ეკონომიკის ფონზე ის მხოლოდ 2.5-ით თუ გაიზარდა 1990 წლისათვის, თუკი გავიხსენებთ, რომ მსოფლიოს მოსახლეობა მხოლოდ განვითარებული ეკონომიკები არაა.
დღეს არსებობს საერთო კონსენსუსი აკადემიურ წრეებში მედიაში თუ პოლიტიკურ ელიტებში, რომ ჩვენ ვიმყოფებით პოსტინდუსტრიულ საზოგადოებაში, სამყაროში, რომელშიც შრომა კვლავ არსებობს, მაგრამ შრომასა და კაპიტალს შორის წინააღმდეგობა აღმოფხვრილია. კლასიკური პროლეტარიატის წილმა ეკონომიკაში საგრძნობლად იკლო და, შესაბამისად, მისი პოლიტიკური როლიც უმნიშვნელოა. პოსტინდუსტრიული თეორიები სხვადასხვა პერსპექტივიდან ვითარდება, მაგრამ ისინი საერთოს შემდეგ თეზისში პოულობენ: ეკონომიკის სტრუქტურულმა ცვლილებებმა – სერვისებზე გადასვლამ, ტრადიციული წარმოების დაცემამ და ინფორმაციული ეკონომიკის აღზევებამ მარქსისტული კლასობრივი ბრძოლის კონცეფცია ანაქრონისტული გახადა.
ამ ყველაფრის ფონზე, არის თუ არა დღეს რელევანტური, გამოვიყენოთ ცნება პროლეტარიატი, კლასი და სხვა ცნებები რომლებიც ჩნდება კაპიტალისტური განვითარების საწყის ფაზაზე? ამ თემების შესახებ მომხსენებელი საჯარო ლექციაზე ისაუბრებს.
დრო: 27 მაისი, 19:00 საათი
ადგილმდებარეობა: წიგნის სახლი „ლიგამუსი“
დასწრება თავისუფალია.

რატი ამაღლობელის “სიტყვის სახელოსნო”: ხალხური პოეზია - ენის არაცნობიერი
2015-05-27 18:00
27 მაისს, ოთხშაბათს, 18:00 საათზე, ილიაუნის თეატრში, შეხვედრების ციკლის – პოეზია და რეციტაცია – ფარგლებში, რატი ამაღლობელი ისაუბრებს შემდეგ თემებზე: ხალხური პოეზია – ენის არაცნობიერი; ლოცვა და შელოცვა; პოეზია, როგორც მაგიური ზემოქმედების ხელოვნება; მთისა და ბარის პოეზია; აკაკი წერეთელი და ვაჟა-ფშაველა. დამსწრე აუდიტორიას შესაძლებლობა ექნება, მოისმინოს ხალხური პოეზიის ნიმუშები. შეხვედრაზე, სპეციალური სტუმრების რანგში, მოწვეულნი არიან მუსიკოსები, მიშა მდინარაძე და მიხეილ ჯავახიშვილი.
დრო: 27 მაისი, 18:00 საათი
ადგილმდებარეობა: ილიაუნის თეატრი (ჭავჭავაძის გამზ. №32)
დასწრება თავისუფალია.

სემესტრის შემაჯამებელი დასაქმების ფორუმი
2015-05-27 12:00
27 მაისს, 12:00-დან 15:00 საათამდე, ილიას სახელმწიფო უნივერსიტეტის E 406 აუდიტორიაში, ილიაუნის ბიზნესის სკოლის ორგანიზებით, მოეწყობა სემესტრის შემაჯამებელი დასაქმების ფორუმი.
ფორუმის ფრგლებში, “ვისოლ ჯგუფი” ილიაუნის ბიზნესის სკოლის სტუდენტებს 120 ანაზღაურებად ვაკანსიას შესთავაზებს სწრაფი კვების რესტორნების ქსელში “ვენდისი”, სუპერმარკეტების ქსელში “სმარტი” და ამერიკული რესტორნების ქსელში ”დანქინ დონატსი”, შემდგომი მიმართულებებით:

სერვისის კონსულტანტი (ბარისტა) – „დანქინ დონატსი“;
სერვისის კონსულტანტი (ქრიუ) – „ვენდისი“;
ცვლის მენეჯერი – „დანქინ დონატსი“;
ცვლის მენეჯერი – „ვენდისი“
გაყიდვების კონსულტანტი – „სმარტი“
მოლარე-ოპერატორი – „სმარტი“
მოლარე-კონსულტანტი – „სმარტი“

დრო: 27 მაისი, 12:00-15:00 საათი
ადგილმდებარეობა: E 406 აუდიტორია, ილიას სახელმწიფო უნივერსიტეტი (ჩოლოყაშვილის გამზ. №3/5)

პროფესორ ლუკას სოსოეს ლექცია-სემინარები
2015-05-27 11:00
27, 28 და 29 მაისს, ილიას სახელმწიფო უნივერსიტეტის G კორპუსში, სოციალური და კულტურის კვლევების ინსტიტუტის მოწვევით, პროფესორი ლუკას სოსოე ჩაატარებს 3 ლექცია-სემინარს. ლექცია-სემინარები ჩატარდება 6-კრედიტიანი საბაკალავრო სპეცკურსის – „თემი, ძალადობა, სხეული – XX საუკუნის პოლიტიკის თეორეტიკოსები“ – ფარგლებში.
თემატიკა:

27 მაისი: „ზოგადი შესავალი ნიკლას ლუმანის სისტემების თეორიაში“
28 მაისი: „დემოკრატიის ლუმანისეული კრიტიკა“
29 მაისი: „სამართლებრივი პოზიტივიზმის მიღმა, ბუნებითი სამართლის გამოღმა“

განრიგი:

27 მაისი: 11:00-15:00, აუდიტორია G 106 (გ. წერეთლის ქ. № 1)
28 მაისი: 11:00-15:00, აუდიტორია G 106 (გ. წერეთლის ქ. № 1)
29 მაისი: 11:00-15:00, აუდიტორია G 106 (გ. წერეთლის ქ. № 1)

პროფ. ლუკას სოსოეს შესახებ
პროფესორი ლუკას სოსოე (Lukas Sosoe) – სამართლისა და პოლიტიკური ფილოსოფიის სპეციალისტი. 2002 წლიდან ფილოსოფიის პროფესორია ლუქსემბურგისა და მესის უნივერსიტეტებში.
1981-1982 წლებში იგი იყო ბილეფელდის უნივერსიტეტის ზოგადი სოციოლოგიის კათედრის ასისტენტი (ნიკლას ლუმანთან), ხოლო 1980-1987 წლებში მოღვაწეობდა შვეიცარიაში, ფრიბურგის უნივერსიტეტში.
1989-1991 წლებში სოსოე წარადგინეს ეთიკისა და სამართლის ფილოსოფიის ასოცირებული პროფესორის თანამდებობაზე, მონრეალის უნივერსიტეტში, ხოლო 1990-1991 წლებში ტორონტოს უნივერსიტეტში ეთიკის თანამედროვე თეორიებს ასწავლიდა. 1991 წლიდან ის არის ხელოვნებისა და მეცნიერების ფაკულტეტის ტენუირებული პროფესორი ეთიკისა და სამართლის ფილოსოფიის მიმართულებით, 1993 წლიდან კი მაკჯილის უნივერსიტეტის სამართლის, მედიცინისა და ეთიკის ცენტრის პროფესორია თანამედროვე ფილოსოფიის, ეთიკისა და ბიოეთიკის განხრით. გარდა ამისა, 1993-1994 წლებში ის ასწავლიდა ნიუ-იორკის კოლუმბიის უნივერსიტეტში. 1994-1995 წლებში იყო ტიუბინგენის უნივერსიტეტის მოწვეული მკვლევარი ჰუმბოლდტის ფონდის სტიპენდიის ფარგლებში. პროფესორი სოსოე უძღვებოდა კურსებსა და სემინარებს კვებეკისა (1998-2002) და ლუცერნის უნივერსიტეტებში (2003-2004).
ლექცია-სემინარები ჩატარდება ფრანგულ ენაზე, თანმიმდევრული ქართული თარგმანით.

სემესტრის შემაჯამებელი დასაქმების ფორუმი
2015-05-27 10:00
28 მაისს, 12:00-დან 16:00 საათამდე, ილიას სახელმწიფო უნივერსიტეტის E 207 აუდიტორიაში, ილიაუნის ბიზნესის სკოლის ორგანიზებით, მოეწყობა სემესტრის შემაჯამებელი დასაქმების ფორუმი ილიაუნის სტუდენტებისთვის.
დრო: 28 მაისი, 12:00-16:00 საათი
ადგილმდებარეობა: E 207 აუდიტორია, ილიას სახელმწიფო უნივერსიტეტი (ჩოლოყაშვილის გამზ. №3/5)

ილიას სახელმწიფო უნივერსიტეტის ღონისძიებები 26 მაისს
2015-05-26 10:00
26 მაისს, რუსთაველის გამზირზე, საქართველოს დამოუკიდებლობის დღისადმი მიძღვნილი ღონისძიებების ფარგლებში, ილიას სახელმწიფო უნივერსიტეტი არაერთ საინტერესო აქტივობას გთავაზობთ:
ილიაუნის სტენდთან თქვენ:

მიიღებთ ყველა საჭირო ინფორმაციას ილიაუნის საბაკალავრო და სამაგისტრო პროგრამებთან დაკავშირებით;
ნახავთ საინტერესო და სახალისო ექსპერიმენტებს ენტომოლოგიის, გეოლოგიის, ეკოლოგიის, ფიზიკის, ბიოლოგიისა და ქიმიური ბიოლოგიის მიმართულებით;
ილიაუნის GameLab-ის ოკულუსების საშუალებით, ვირტუალურად ”იმოგზაურებთ” ილიაუნის ლაბორატორიებში; ასევე – გაეცნობით 3D ეფექტის ვიზუალებს (მაგ: საშიშ ატრაქციონს და სხვ.);
ილიაუნის FABLAB–ის კუთხეში გაეცნობით 3D პრინტერის – ადამიანის სკანირების სისტემის – მუშაობის პრინციპს; აქვე მოეწყობა ილიაუნის სტუდენტების მიერ FabLab Iliauni-ში შექმნილი ნაკეთობების საქველმოქმედო გამოფენა-გაყიდვაც;
შეძლებთ გაეცნოთ ილიაუნიში შექმნილ სეისმურობის საზომს და სხვა დანადგარებს;
ილიაუნის ბიბლიოთეკის და წიგნის სახლ ”ლიგამუსის” კარავში ილიაუნის მიერ გამოცემულ წიგნებს შეიძენთ საგამომცემლო ფასად; აქვე, შესაძლებლობა გექნებათ, მოუსმინოთ ელექტროაკუსტიკურ მუსიკას ვიდეოინსტალაციების თანხლებით. მუსიკის ავტორები არიან ილიაუნის ელექტროაკუსტიკური და კომპიუტერული მუსიკის მიმართულების სტუდენტები.
ილიაუნის სტენდის წინ მოწყობილ სმარტ-ფოტოკაბინაში უფასოდ გადაიღებთ სამახსოვრო ფოტოებს.

სასცენო პროგრამაში მონაწილეობას მიიღებენ ილიაუნის მუსიკის მიმართულების სტუდენტები:

ილიას სახელმწიფო უნივერსიტეტის ქართული ხალხური სიმღერის სტუდენტური გუნდი (ხელმძღვანელი პროფ. თამაზ გაბისონია)
ილიას სახელმწიფო უნივერსიტეტის ჯაზის მიმართულების სტუდენტები (ხელმძღვანელი ირინე ებრალიძე)
ილიას სახელმწიფო უნივერსიტეტისა და თბილისის სახელმწიფო კონსერვატორიის ერთობლივი სტუდენტური ანსამბლი „კონსილია“ (ხელმძღვანელი რეზო კიკნაძე)

დრო: 10:00-19:00 საათი

ადგილმდებარეობა: რუსთაველის გამზირი (ოპერის მიმდებარე ტერიტორია)

ლევან ბერძენიშვილის საჯარო ლექცია - „ნიზამი განჯევი: ლეილი და მეჯნუნი“
2015-05-25 19:00
25 მაისს,19:00 საათზე,ილიას სახელმწიფო უნივერსიტეტის წიგნის სახლში„ლიგამუსი”,პროექტის-“ილიაუნის მწერალი”საჯარო ლექციების სერიის “როგორ ვისწავლოთ წერა სხვების შექმნილი დიდი პოემებისა და დრამების დახმარებით”-ფარგლებში,ჩატარდება ლევან ბერძენიშვილის მორიგი საჯარო ლექცია.
ლექციის თემაა:„ნიზამი განჯევი: ლეილი და მეჯნუნი“
ლევან ბერძენიშვილი განიხილავს შემდეგ თემებს: კიდევ უფრო სევდიანი ამბავი (შექსპირი); ყველაზე დიდი რომანტიკოსი სპარსულ ეპიკურ პოეზიაში; არაბი კაისი – სპარსული სახე – აზერბაიჯანული ტრადიცია; სიყვარული,როგორც უკურნებელი სენი; ნიზამი და რუსთველი; გილგამეში, კაისი და ავთანდილი – ნადირთა მეფე; კაისი და ტარიელი – ბედითი ბნედა; კაისის უარი სიახლოვეზე; მიჯნური-მეჯნუნი: სიშმაგე.
დრო:25 მაისი,19:00საათი
ადგილმდებარეობა:წიგნის სახლი”ლიგამუსი”
დასწრება თავისუფალია.

ზურაბ ჯაფარიძის საჯარო ლექცია - გლობალური ფინანსურ-ეკონომიკური კრიზისები
2015-05-25 14:00
25 მაისს, 14:00 საათზე, ილიას სახელმწიფო უნივერსიტეტის E 207 აუდიტორიაში, ილიაუნის ბიზნესის სკოლა გიწვევთ შეხვედრაზე ზურაბ ჯაფარიძესთან. ზურაბ ჯაფარიძე წაიკითხავს საჯარო ლექციას თემაზე – “გლობალური ფინანსურ-ეკონომიკური კრიზისები”.
დრო: 25 მაისი, 14:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია (ჩოლოყაშვილის გამზ. №3/5)
დასწრება თავისუფალია.

სამეცნიერო კონფერენცია: „ტოტალიტარიზმი საქართველოში ჰანა არენდტის ტოტალიტარიზმის თეორიის მიხედვით“
2015-05-25 11:00
25 მაისს, 11:00-დან 19:30 საათამდე, ილიას სახელმწიფო უნივერსიტეტის G 106 აუდიტორიაში, ილიაუნის სოციალური და კულტურის კვლევების ინსტიტუტის ორგანიზებით, ჩატარდება ჰანა არენდტისადმი მიძღვნილი სამეცნიერო კონფერენცია სახელწოდებით – „ტოტალიტარიზმი საქართველოში ჰანა არენდტის ტოტალიტარიზმის თეორიის მიხედვით“. კონფერენციაში მონაწილეობას მიიღებენ როგორც ქართველი, ისე უცხოელი პროფესორები.
სამუშაო ენები: ინგლისური და გერმანული.
დრო: 25 მაისი, 11:00-დან 19:30 საათამდე
ადგილმდებარეობა: ილიას სახელმწიფო უნივერსიტეტის G 106 აუდიტორია (გ. წერეთლის ქ. № 1)
დასწრება თავისუფალია.

შეხვედრა ნიკა გვარამიასთან - კანონი მაუწყებლობის შესახებ
2015-05-23 14:00
23 მაისს, 14:00 საათზე, ილიას სახელმწიფო უნივერსიტეტის G106 აუდიტორიაში, ილიაუნის ბიზნესის სკოლა გიწვევთ შეხვედრაზე ”რუსთავი 2”-ის გენერალურ დირექტორთან, ნიკა გვარამიასთან. ნიკა გვარამია წარმართავს დისკუსიას თემაზე – კანონი მაუწყებლობის შესახებ.
დრო: 23 მაისი, 14:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია (გ. წერეთლის ქ. №1)
დასწრება თავისუფალია.

იაპონელი მევიოლინე კენ აისო ილიაუნის ბავშვის განვითარების ინსტიტუტს ეწვევა
2015-05-23 12:00
23 მაისს, 12:00 საათზე, ილიას სახელმწიფო უნივერსიტეტის ბავშვის განვითარების ინსტიტუტს ეწვევა იაპონელი მევიოლინე, კენ აისო, რომელიც, მუსიკით თერაპიის ფარგლებში, რამდენიმე კომპოზიციას უსასყიდლოდ შეასრულებს აუტიზმის სპექტრის მქონე ბავშვებისა და მათი მშობლებისთვის.
